google/wiki40b huggingface dataset:
Margaret Beaufort

Margaret Beaufort (født 31. mai 1443, død 29. juni 1509) var moren til Henrik VII av England.

Bakgrunn

Hun var datter av John Beaufort, 1. hertug av Somerset, barnebarn av John Beaufort, 1. jarl av Somerset og oldebarn av John av Gaunt og hans elskerinne Katherine Swynford. Da John av Gaunst giftet seg med Katherine ble barna legitimisert, men uten å ha arverett til tronen; allikevel er alle monarker siden Edvard IV etterkommere etter denne linjen.

Ekteskap

Margaret giftet seg fire ganger, men fikk bare ett barn.
Hennes første mann var John de la Pole, 2. hertug av Suffolk. De giftet seg i 1450, da hun var syv år gammel. Ekteskapet ble annullert etter kort tid.
Hennes andre mann var Edmund Tudor, 1. jarl av Richmond, som hun giftet seg med i 1455, da han var 25 og hun 12 år gammel. Edmund var halvbroren til hennes første mann. Hun ble gravid året etter. Hennes mann ble tatt til fange av yorkistene under rosekrigene som brøt ut samme år som de giftet seg, og døde i november 1456 av pest mens han var i fangenskap. Sønnen Henry Tudor, den senere Henrik VII, ble født i januar 1457. Etter den vanskelige fødselen fikk hun ikke flere barn, sannsynligvis fordi hun var fysisk ute av stand til å bli gravid igjen.
Hun giftet seg snart etter med Henry Stafford, yngste sønn av Humphrey Stafford, 1. hertug av Buckingham. Han døde i 1471, og hun avla kyskhetsløfte. Dette gikk hun tilbake på en gang mellom 1473 og 1482, og giftet seg med Thomas Stanley.
Stanley hadde skiftet side flere ganger under rosekrigene, og valgte under slaget ved Bosworth Field å svikte Rikard III og i stedet støtte sin stesønn Henry Tudor. Som takk for dette ble han senere utnevnt til jarl av Derby. Henrik VII skal ha vært svært glad i sin mor. Ettersom hun ikke hadde vært dronning kunne hun ikke ta tittelen dronningmor, og ved hoffet ble hun tiltalt som My Lady the King's Mother.
I 1502 etablerte hun Lady Margaret's Professorship in Divinity ved University of Cambridge. Dette er det eldste professoratet i Cambridge, og et av de meste ettertraktede teologiprofessorater.
Et kjent portrett av Margaret viser henne alene i bønn, noe som stemmer overens med hennes rykte for gudfryktighet.
Medveditsa (Volga)

Medveditsa (russisk: Медведица) er ei elv i Tver oblast i Russland. Den er ei venstre sideelv til elva Volga, som den løper sammen med i Uglitsj-reservoaret). Elva er 259 kilometer lang, og har et nedbørfelt på 5 570 km². Middelvannføringen 71 kilometer før munningen er 25,2 m³/s. Medveditsa er et populært sted for turisme og rekreasjon.
Michael Bloomberg

Bakgrunn

Michael Bloomberg er av jødisk familie med russisk og polsk avstamning. Bloombergs far, Alexander, født i 1906 i Chelsea i Massachusetts, var bokholder i et meieri. Farfaren var en russisk-jødisk immigrant som ble eiendomsmegler. Moren, Charlotte (Rubens) Bloomberg, født 1909, er datter av en russisk innvandrer og en mor fra New Jersey.

Karrière

Etter eksamen som elektroingeniør fra Johns Hopkins University fortsatte Michael Bloomberg ved Harvard University der han tok Master of Business Administration (MBA). Etter endte studier begynte Bloomberg i 1966 å arbeide i firmaet Salomon Brothers (i dag: Salomon Smith Barney), der han ble partner seks år etter sin ansettelse, i 1972. Da Salomon Brothers ble oppkjøpt i 1981 fikk han for sin andel av firmaet og som sluttpakke en betaling på ca. 10 millioner dollar.
Deretter grunnla han samme år finansdataagenturet Bloomberg L.P., som ble meget vellykket og innbringende. Virksomheten ble etter hvert utvidet til tilgrensende bransjer. 
Bloomberg ble valgt til borgermester i 2001 etter Rudy Giuliani. Bloomberg hadde vært medlem av Det demokratiske parti hele sitt liv, men stilte til valg som medlem av Det republikanske parti, angivelig for å unngå demokratenes fullsatte primærvalg. Bloomberg var en meget liberal republikaner; han er tilhenger av selvbestemt abort og retten til å inngå homofile ekteskap. Han beseiret den mer konservative puertoricaneren Herman Badillo i republikanernes primærvalg for å kunne stille til hovedvalg. I hovedvalget slo han demokraten Mark J. Green. I 2005 ble han gjenvalgt med historisk margin. 19. juni 2007 meldte han seg ut av Det republikanske parti. 
Bloomberg er et av verdens rikeste, med en formue på om lag 25 milliarder dollar. Han har gitt betydelige summer til veldedighet, blant annet en gave på 100 000 000 dollar til Johns Hopkins University, i tillegg til de 650 millioner dollar han donerte til New York i sin borgermesterperiode. Som New Yorks borgermester mottok han en årslønn på 1 dollar (den offisielle borgermesterlønnen er ellers 225 000 dollar).

Presidentvalget i 2008

Etter at han endret sin politiske status til uavhengig ble det spekulert i om han aktet å stille som uavhengig kandidat til presidentvalget i 2008. Bloomberg avviste presidentspekulasjonene flere ganger, men det kom stadige rapporter i media om strategimøter og meningsmålinger som ble gjennomført på vegne av Bloomberg i henhold til et mulig presidentkandidatur. Ifølge personer nær ham, ønsket han at den neste presidenten skulle være en samlende person og ville dermed ikke stille hvis John McCain og Barack Obama ble kandidatene. Dersom Bloomberg hadde stilt, hadde han hatt mulighet til å skyte 2 milliarder dollar inn i valgkampen sin. Altså mer enn den demokratiske og den republikanske kandidaten til sammen.
Paris–Nice 2009

Paris-Nice 2009 var den 67. utgaven av sykkelrittet Paris–Nice. Det ble arrangert fra 8. til 15. mars 2009.
Rittet ble vunnet av Luis León Sánchez som syklet for det spanske laget Caisse d'Epargne.

Deltakende lag

Alle ProTour-lagene, med unntak av Fuji-Servetto, ble invitert, i tillegg til Agritubel, Cervélo TestTeam og Skil-Shimano.
Terrorangrepet i Ramadi 15. april 2008

Bakgrunn

Ramadi, 100km vest for Bagdad, var et område der sunnimuslimske opprørssoldater holdt til etter at Saddam Husseins regjering ble fjernet av de amerikanske styrkene i 2003.
Al-Qaida skal i den senere tid ha forflyttet sin aktivitet til Diyala-provinsen etter å ha blitt jaget vekk fra Bagdad og Anbar-provinsen, der Ramadi ligger.

Angrepet

Terrorangrepet var rettet mot en populær kebab-restaurant i den vestlige delen av byen, og ble etter meldinger i media utført av en selvmordsbomber. Det var ubekreftede meldinger om at en annen selvmordsbomber ble arrestert før han klarte å detonere bomben sin.

Skader

12-13 ble drept i angrepet og 14 ble såret.

Ansvar

Ingen tok på seg ansvaret for angrepet.
Vietnamesiske båtflyktninger

Vietnamesiske båtflyktninger sikter til de vietnameserne som flyktet i stort antall i enkle farkoster fra Vietnam etter Saigons fall som avsluttet Vietnamkrigen. Denne flyktningstrømmen varte fra slutten av 1970-årene og inn i 1980-årene. Den første bølgen av slike flyktninger som fra det tidligere Sør-Vietnam, senere også fra Nord-Vietnam, hvor de reiste ut fra byer som Haiphong.

Bakgrunn

I tiden umiddelbart etter Vietnamkrigens slutt, sendte de nye kommunistiske makthaverne de som hadde støttet det tidligere sørvietnamesiske styret til såkalte «omskoleringsleire», og andre til såkalte «nye økonomiske soner». Lê Duẩn forfulgte de sørvietnameserne som hadde kjempet mot Nord-Vietnam, og fengslet mer enn en million mennesker og dette utløste store flyktningstrømmer og humanitær katastrofe. 
Også den sino-vietnamesiske krig i 1979 utløste nye flyktningsstrømmer, særlig av etniske kinesere som bodde i Vietnam.

Farlig fluktrute

Denne fluktruten var svært farlig, både på grunn av faren som storm og dårlig vær, sykdommer, sult og faren for pirater. Ifølge FNs høykommissær for flyktninger har mellom 200 000 og 400 000 mennesker omkommet på havet.

Flyktningleire

Selv når båtene kom fram til destinasjonene, betydde det ikke at flyktningene var trygge. FNs høykommissær for flyktninger hadde opprinnelig fått satt opp flyktningleirer i Malaysia, Thailand, Filippinene, Hongkong og Indonesia, men etter hvert som antallet på vietnamesiske flyktninger i disse landene økte, ble det stadig vanskeligere  for vertsnasjonene å ivareta flyktningene i de  stadig mer overfylte flyktningleirene. Ingen av disse landene kunne aksepterte så store mengder vietnameserne på permanent basis, og de gav uttrykk for at de ikke ønsket å ta inn flere flyktninger. Enkelte land lot etter hvert ikke lenger båtflyktningene få midlertidig opphold. Singapore nektet å avlaste båter med flyktninger som ikke hadde garanti for et annet sted å bo innen 90 dager, og Thailand og Malaysia hadde som rutine å taue båtene som kom mot deres kyst, ut på havet igjen, der mange døde som en konsekvens.

Videre emigrasjon

De fleste flyktningene dro til USA, Canada, Australia og Frankrike. Noen av båtflyktningene ble plukket opp av norske skip utenfor Vietnams kyst, og valgte å komme til Norge etter å ha tilbrakt noen måneder i flyktningleir. De fleste kom til Norge som overføringsflyktninger fra FNs høykommissær for flyktninger. Til sammen kom rundt 10 000 vietnamesiske flyktninger til Norge mellom 1975 og 1995.
Det bor anslagsvis 2,5 millioner utenlandsvietnamesere (Viet Kieu) forskjellige steder i verden, av disse bor rundt 18 000 (2006) i Norge.
Foretaksregisteret

Foretaksregisteret er et register over norske og utenlandske foretak i Norge. Ordet «foretak» er det juridisk korrekte begrepet for det man i dagligtale ofte kaller «bedrift».
Registeret skal sikre rettsvern og økonomisk oversikt, og er en viktig kilde for alle som trenger korrekte opplysninger om aktørene i norsk næringsliv. Foretaksregisteret holder oversikt over ansvarsforhold, adresser, aksjekapital, vedtekter, m.v. 
Alle næringsdrivende selskaper, samt enkeltpersonforetak som driver handel med innkjøpte varer eller har mer enn 5 ansatte, er pliktig til å registrere seg i Foretaksregisteret. Øvrige enkeltpersonforetak har rett til å registrere seg. Registrering i Foretaksregisteret er gebyrbelagt.
For å bli registrert i Foretaksregisteret må man ha et organisasjonsnummer fra Enhetsregisteret, jf. enhetsregisterloven § 9. I praksis skjer registrering basert på samordnet registermelding, enten elektronisk via Altinn eller som papirskjema. 
Foretaksregisteret ble opprettet 1. januar 1988 og avløste de tidligere Handelsregistrene som ble ført av sorenskrivere rundt om i hele landet. Foretaksregisteret er ett av flere registre som føres ved Brønnøysundregistrene, som er Statens registeretat.
Foretaksregisteret er et tilknyttet register til Enhetsregisteret, sammen med bl.a. Arbeidsgiver- og arbeidstakerregisteret, Manntallet for etterskuddspliktige og Merverdiavgiftsmanntallet.
Le Dauphin

Le Dauphin de France var tittelen til tronarvingen til Frankrikes trone under Valois- og Bourbon-dynastiene. Tittelen ble gitt til den utpekte arvingen av den franske tronen fra 1350 til 1791, og på nytt fra 1824 til 1830.
Det var strengt tatt først «Dauphin av Viennois» (fransk: Dauphin de Viennois), hvor Viennois var den historiske regionen, siden Province du Dauphiné. Guigues IV av Albon (også gjengitt som Guido eller Guy; død 1142), greve av Albon, hadde en delfin på sitt våpenskjold og fikk tilnavnet le Dauphin (fransk for «delfinen»; latin: Guigo Dalphinus), og det ble en tittel blant hans etterkommere. Denne tittelen ble ført videre i slekten frem til 1349, hvor Humbert II av Viennois solgte sine eiendommer, kalt Dauphiné, til kong Filip VI på den betingelse at Frankrikes tronarving skulle ha tittelen le Dauphin de France.
Den første franske prinsen som ble kalt le Dauphin de France var Johan II, som overtok tronen etter Filip. Den siste var hertugen av Angoulême, sønn av Karl X, som sa fra seg tittelen i 1830.

In usum Delphini

Til bruk for sin Dauphins utdannelse i de klassiske språk, lot Ludvig XIV utarbeide en omfattende utgave av de greske og latinske skribenter som var omhyggelig renset for alle anstøtelige steder. Denne utgave, kalt in usum Delphini («til Dauphinens bruk») utkom 1674-1730 i ikke mindre enn 64 bind. Også senere har man kalt lignende 'rensete' utgaver av forskjellige verker for in usum Delphini.
Gonzalo Jara

Landslaget

Han ble tatt ut til Fotball-VM 2010 i Sør-Afrika.
Han ble tatt ut i Chiles tropp til FIFA Confederations Cup 2017 i Russland.
Bueskyting under Paralympiske sommerleker 1960

Bueskyting var en av øvelsene det ble konkurrert i under de paralympiske vinterlekene i 1960.
Pianokonsert nr. 20 (Mozart)

Bakgrunn

Et par dager etter den første framføringen skrev faren Leopold til datteren Nannerl om den nylige suksessen til broren.
Verket er skrevet i d-moll. Andre verk av komponisten i denne tonearten er Fantasi K. 397 for piano, Rekviem, en kyrie og deler av den mørke operaen Don Giovanni. Det er den første av de to solokonsertene skrevet i moll (den andre er nr. 24).
Den unge Ludwig van Beethoven beundret denne solokonserten og hadde den på repertoaret sitt. Den kjente dirigenten Daniel Barenboim hevdet at denne konserten var favorittmusikkstykket til Josef Stalin.
St. Pauls universitetskollegium i Macao

St. Pauls universitetskollegium i Macao (portugisisk: Colégio de São Paulo) var det første universitet av europeisk type i Øst-Asia. Det var et katolsk universitet som ble etablert etter pavelig approbasjon den 1. desember 1594 og bestod frem til 1762, da jesuittene, som drev det, ble undertrykket som ordenssamfunn.
Kollegiets forløperinstitusjon var vokst frem som en opprinnelig svært beskjeden skole. Det var jesuittenes regionale leder pater Alessandro Valignano som etter samråd med jesuittene som misjonerte i Japan i 1592 tok initiativet til opprettelsen av kollegiet og til at det måtte ha universitetsrang. Hans primære mål var å ha en institusjon i Øst-Asia som kunne utdanne japanere til prester og forberede europeiske prester til prestetjeneste i Japan. Macao var en tryggere beliggenhet enn Japan, der man følte seg mindre trygg på de vekslende makthaveres innstillig til misjonen. Men universitetskollegiet tjente også lignende funksjon for jesuittenes kinamisjon.
Etter at Japan noen år senere ble lukket for kristen misjon, ble universitetskollegiet mer eksklusivt orientert mot kinamisjonens behov. Men det skulle også få noe betydning for Korea.
Et stort antall av de europeiske jesuitter som ble sendt til Kina gjorde opphold i Macao og fikk fullført sine forberedelser på virket i Kina ved St. Pauls universitetskollegium. Mer enn 200 jesuitter, det vil si over 42 % av alle de 467 jesuitter i Kina i den aktuelle periode, ble formet for sitt virke ved kollegiet.
Rhinestone Cowboy

Norsk versjon

T. Sæther har skrevet en norsk tekst. Hans versjon bærer tittelen «Vennskap».
Roxrevyen

Roxrevyen er et norsk musikalsk radioprogram som gikk på NRK Radio fra 1993 til 2001. Programmet var en formidler av både ny og alternativ musikk og ble omtalt som NRK's «musikkjournalistiske flaggskip». Programmet gikk på P3 og ble sendt fem dager i uken. 
Roxrevyen hadde et gjennomsnittlig lyttertall på mellom 45 000 og 90 000 lyttere per sending.

Historikk

I den tiden programposten var aktiv hadde den flere programledere, blant disse var: Marit Karlsen, Harald Are Lund, Jon Toset, Kristin Winsents, Gro Narvestad og Erik Eriksson. Mandager, med Gro Narvestad, hadde fokus på hard rock og Metal. Tirsdager, med Marit Karlsen, hadde fokus på «indierock». Erik Eriksson spilte elektronisk musikk, mens Harald Are Lund ofte presenterte såkalt «smal musikk» i sine Torsdags-sendinger.
Det fantes også en egen vignett, kalt «Roxrevyen-konsert», som var reservert for opptak og live-overføringer fra konserter. Roxrevyen hadde også faste lyttere i Sverige, Finland og USA.
Programmet har i ettertid blitt omtalt som et nisjeprogram, der nisjene var knyttet opp mot interessene til hver enkelt programleder.
Douglas C-124 Globemaster II

Douglas C-124 Globemaster II, med kallenavnet «Old Shaky», var et transportfly for tungtransport bygd av Douglas Aircraft Company i Long Beach i California.
C-124 ble vesentlig beyttet av United States Air Force under oppdrag for MATS på 1950- og tidlig 1960-tallet, fram til Starlifter kom i tjeneste. Flyet ble benyttet av Air Force Reserve og Air National Guard frem til 1974.
Douglas Aircraft utviklet  C-124 fra 1947 til 1949, etter en  prototype basert på Douglas C-74 Globemaster som ble brukt under andre verdenskrig. Flyet hadde fire store Pratt & Whitney R-4360 stempelmotorer som hver produserte 3800 hk. C-124 kunne frakte  31 100 kg. last. Lasterommet var 23 meter langt. Flyet kunne frakte stridsvogner, kanoner, lastebiler og annet tungt utstyr. Som passasjerfly kunne det frakte 200 fullt utrustede soldater på to doble dekk eller 127 bårepasienter med sykepassere.
Malcolm Champion

Bakgrunn

Champion ble født i 1882 i Norfolkøya (som er nå australsk territorium, men var da en britisk koloni). Han flyttet til New Zealand som ungdom. Hans mor, Sarah Clara Quintal, nedstammet fra mytteren Mathew Quintal fra Mytteriet på Bounty. Hans far Captain William Nhill Champion var en sjøkaptein som handlet rundt om i Stillehavet. Malcolm jobbet på faren sin sitt skip og på slutten av det 19. århundret bosatte han seg i Auckland. Han døde på 26.juni 1939 i Auckland, New Zealand.

Titler

Mellom 1901 og 1914, vant Champion tretti-to nasjonale titler i New Zealand, og på et tidspunkt hadde han tittelen for hver eneste distanse mellom 200 m og 1.6 km. Champion ble suspendert på slutten av 1902 av New Zealands svømmeforbund for å ikke ha betalt registreringsavgiften og ble tillatt å komme inn igjen i vinteren 1907-08. I 1991, vant han tittelen for langdistanse i England. Han representerte også Australasia på Imperiumsfestival i 1911 i Crystal Palace (bygning), hvor han trakk seg fra mil-løpet.
King Nothing

Sangtekst

Teksten i sangen refererer til mennesker som bruker hele livet sitt på karriere, og så senere forstår at penger ikke har noen ordentlig verdi her i livet. Den kan også referere til folk som bruker hele livet sitt på å sitte hjemme og ønske at ting var annerledes istedenfor og faktisk forandre på noe.

Musikken

Sangen er blant de klareste bevisene en har på at Metallica var mer Hard rock, enn Thrash metal på 90-tallet. Den har ikke de samme raske og aggressive riffene som blant annet sanger som Battery og Master of Puppets  hadde. Sangen starter med et bassriff som etter en stund utvikler seg til hovedriffet i sangen. Sangen har også blitt sammenliknet med en av bandets mest kjente sanger, Enter Sandman. Sangen har en nokså lik oppbygning og på slutten av sangen kan en høre ordene, «Off to never-never land», som også er en del av sangen Enter Sandman.
Rumskullaeken

Rumskullaeken, også benevnt Kvilleken, er en eik som måler 13 meter i omkrets (i brysthøyde), er cirka 1000 år gammel, og står ved Norra Kvill, ca. to mil nordvest for Vimmerby i Småland. Rundt rotfestet er omkretsen ca. 14 meter.
Eika er av typen sommereik (Quercus robur). Hulrummet i treet ansees å være laget av svovelkjuke (Laetiporus sulphureus).
Kvilleken ble beskrevet allerede i 1772 av «häradsfogd» Magnus Gabriel Craelius i boken «Försök till ett landskaps beskrivning». I beskrivelsen fremgår at den målte 22 alen rundt «bålen» (kroppen). En svensk alen tilsvarte på den tiden 0,5938 m, slik at målet tilsvarte 13,06 m. Han beskrev også at den hule stammen ble benyttet som redskapsskjul av bønder på stedet.
Stålbåndet som er satt rundt stammen for å hindre en to-deling av eika antas å være fra ca. år 1800.
Fra 1998 ble det forbudt å komme nærmere stammen enn 5 meter.
Noen av sex-scenene i filmen Jag är nyfiken - gul, en svensk film fra 1967 i regi av Vilgot Sjöman, ble filmet i Rumskullaeken.
Isbjørn med unger

Isbjørn med unger er en skulptur som er plassert ved starten av Langeliniekaien i Københavns havn. Den er laget av Holger Wederkinch og gitt til Københavns Havnevæsen av en anonym giver.
Holger Wederkinch fikk i 1929 en gullmedalje i Paris for arbeidet med skulpturen.
Isbjørnen ble under 2. verdenskrig skutt i hodet av en tysk soldat.
Jan Raas

Karriere

Raas var sønn av en bonde og ett av 10 barn. Han var ikke interessert i sykling før han, etter avsluttet skolegang som 16 åring, fikk sin første racersykkel. Han startet da å konkurrere i juniorklassen og tok sin første seier i Damme, Belgia den 21. juli 1969. Påfølgende suksess som amatør, inkludert etappeseire i Olympia Tour og det nasjonale mesterskapet, gjorde at Peter Post, sjef for det profesjonelle TI-Raleigh laget, ga Jan Raas tilbud om kontrakt i 1975. 
Den da 22 år gamle Raas hadde en god førstesesong med 2 seire i mindre løp samt en fjerdeplass i Belgia rundt.  Det påfølgende året (1976) ble han nederlandsk mester, men på slutten av året avsluttet han forholdet til TI-Raleigh da han ikke kom til enighet om en ny kontrakt.
I 1977 syklet han for Frisol. Seire i store løp som Milano-Sanremo og Amstel Gold Race gjorde at Post revurderte og Raas var tilbake for TI-Raleigh i 1978. Raas ble den med størst innflytelse på suksessen til laget på slutten av 70-tallet og begynnelsen av 80-tallet. Han hadde en delt kapteinrolle med Gerrie Knetemann. Laget hadde også andre gode syklister som Joop Zoetemelk, Ludo Peeters, Cees Priem og Henk Lubberding.
Raas’ høydepunkter for resten av karrieren inkluderer hans verdensmestertittel på hjemmebane i Valkenburg i 1979, der han spurtslo den tyske syklisten Dietrich Thurau – "Didi" Thurau foran 200 000 tilskuere. Han vant Amstel Gold Race fire ganger til, noe som gir ham rekorden med 5 seire. Amstel Gold Race var Raas sitt favorittløp: “Amstel Gold Race var laget for meg, jeg hadde ingen egenskaper som klatrer, men de korte og harde Limburg-bakkene var som skapt for meg”, uttalte han. Han vant Paris-Roubaix i 1982, i sitt syvende forsøk, mye takket være god innsats fra laget og da spesielt Ludo Peeters.
Han veltet stygt i 1984-utgaven av Milano-Sanremo, skadet ryggen og indre organer, og kom aldri tilbake til sin beste form. Han greide allikevel å vinne en etappe i Tour de France i 1984.
Etter dette mistet han motivasjonen og han la opp som syklist 28. mai 1985 etter et kriteriumsritt i Hansweert den foregående dagen.
Raas’ kunnskaper gjorde det naturlig å gå inn som leder og han ble sportsdirektør for Kwantum-laget. Raas fant sponsorer når gamle trakk seg ut og laget fikk vekselvis sponsorer som SuperConfex, Buckler, WordPerfect, Novell og til slutt Rabobank. 
Raas og hans kone Anja var utsatt for et bevæpnet ran i deres hjem i mars 1994 og Raas bestemte seg for at han ikke kunne fortsette å være lange perioder hjemmefra. Han gikk fra å være sportsdirektør til å bli team manager da Rabobank ble hovedsponsoren i 1995. Han ble i denne stillingen frem til slutten av 2003, da sponsoren mente at det var uoppløselig uenigheter og dette førte til hans avgang.
Moblin

Moblin, eller mobile Linux, er et tidligere operativsystem og programvare med åpen kildekode for mobilt internettutstyr, NettPCer, Nettoper og innebygde systemer. Den ble først slått sammen med Maemo, og deretter ble begge integrert i prosjektet MeeGo. Nokia stanset all utvikling av MeeGoo etter å ha svitsjet til Windows Phone. Intel sluttet å arbeide med MeeGo ved i stedet å benytte Tizen.
En gruppe mennesker som forlot Nokia, dannet sitt eget selskap Jolla Oy. Selskapet utvikler for øyeblikket etterfølgeren til MeeGo, Sailfish OS.